b'\n_START_ARTICLE_\nJori Sj\xc3\xb6roos\n_START_PARAGRAPH_\nJori Sj\xc3\xb6roos (s. 1976) on turkulainen muusikko ja tuottaja. H\xc3\xa4n tuli tunnetuksi Fu-Tourist-, This Empty Flow ja Magenta Skycode -projekteistaan._NEWLINE_Sj\xc3\xb6roos oli PMMP-yhtyeen musiikin p\xc3\xa4\xc3\xa4asiallinen s\xc3\xa4velt\xc3\xa4j\xc3\xa4 sek\xc3\xa4 tuottaja. PMMP:t\xc3\xa4 h\xc3\xa4n tuotti taiteilijanimell\xc3\xa4 Think Ink. Sj\xc3\xb6roos on kertonut, ett\xc3\xa4 viel\xc3\xa4 2010-luvun taitteessa h\xc3\xa4n ei kiinnitt\xc3\xa4nyt sanoituksiin \xe2\x80\x93 PMMP:nk\xc3\xa4\xc3\xa4n \xe2\x80\x93 juuri mit\xc3\xa4\xc3\xa4n huomiota. PMMP:n perhev\xc3\xa4kivallasta kertovaa Joku raja -kappaletta lukuun ottamatta PMMP:n sanoitukset olivat Sj\xc3\xb6roosille silkkaa sanahelin\xc3\xa4\xc3\xa4 \xe2\x80\x93 vaikka PMMP:n p\xc3\xa4\xc3\xa4asiallista sanoittajaa Paula Vesalaa pidet\xc3\xa4\xc3\xa4n yhten\xc3\xa4 Suomen parhaista pop-musiikin s\xc3\xa4velt\xc3\xa4jist\xc3\xa4 ja sanoittajista. Sittemmin Sj\xc3\xb6roosin mielipide muuttui, ja h\xc3\xa4n on todennut, ett\xc3\xa4: "Sanat on 45 prossaa biisist\xc3\xa4, musa 55"._NEWLINE_H\xc3\xa4nt\xc3\xa4 pidet\xc3\xa4\xc3\xa4n tyypillisen\xc3\xa4 tuottajana: h\xc3\xa4n on arvostettu musiikkipiireiss\xc3\xa4, mutta suurella yleis\xc3\xb6ll\xc3\xa4 ei v\xc3\xa4ltt\xc3\xa4m\xc3\xa4tt\xc3\xa4 ole selv\xc3\xa4\xc3\xa4 kuvaa siit\xc3\xa4, millainen henkil\xc3\xb6 on kyseess\xc3\xa4._NEWLINE_Sj\xc3\xb6roos vaikutti 1990-luvun alkupuolella rumpalina Thergothon-yhtyeess\xc3\xa4, joka on yksi doom metalin alagenren funeral doomin edell\xc3\xa4k\xc3\xa4vij\xc3\xb6ist\xc3\xa4._NEWLINE_Sj\xc3\xb6roos tuotti Ismo Alangon ja Teho Majam\xc3\xa4en vuonna 2008 ilmestyneen Blanco Spirituals -albumin. Jori Sj\xc3\xb6roos sai 2009 Teosto-palkinnon yhdess\xc3\xa4 Mira Luodin ja Paula Vesalan kanssa PMMP:n levyst\xc3\xa4 Veden varaan._NEWLINE_Vuonna 2015 PMMP:n ja Magenta Skycoden uran loppumisen j\xc3\xa4lkeen Sj\xc3\xb6roos on perustanut uuden projektin nimelt\xc3\xa4 ROOXX, jolta julkaistiin ensimm\xc3\xa4inen kappale Breath In lokakuussa 2015._NEWLINE_Vasta vuonna 2017 Sj\xc3\xb6roos julkaisi ensimm\xc3\xa4isen kappaleensa omalla nimell\xc3\xa4\xc3\xa4n. Animals-kappale nousikin YleX:n viikon parhaimpien biisien listalle. Kyseess\xc3\xa4 on l\xc3\xa4hes suora jatkumo Sj\xc3\xb6roosin aiemmalle ROOXX-projektille. Molemmissa laulavat Ringa Manner ja Markus Perttula._NEWLINE_Nykyisin Jori Sj\xc3\xb6roos tuottaa Vestaa.'